OpenLLM-France/wikimedia huggingface dataset:
# Mansis

Els Mansis (obsolet: Voguls) són un poble indígena amenaçat que viu a Khàntia-Mànsia, un districte autònom dins l'óblast de Tiumén a Rússia. A Khàntia-Mànsia, el khanti i el mansi són cooficials juntament amb el rus.
El 52,4% encara parlava la llengua uraliana. Vivien a la conca de l'Obi i a la ciutat de Berezovo/Khaaljpus, i a l'àrea de l'Ural, a l'antic govern de Tobolsk/Tuupël-Uus, i el grup principal vora el Sosva/Perm i Sygva. El 87,5% viuen a l'óblast de Tiumén, i el 79% a Khàntia-Mànsia.
Poiblació mansi segons el cens del 2002 Arxivat 2006-02-20 a Wayback Machine. :
| | Total | Homes | Dones |
| Total | 11,432 | 5,167 | 6,265 |
| Óblast de Tiumén | 10,561 | 4,786 | 5,775 |
| *Khàntia-Mànsia | 9,894 | 4,510 | 5,384 |
| Óblast de Sverdlovsk | 259 | 130 | 129 |
| República de Komi | 11 | 8 | 3 |

## Costums

El seu nom ve de manzi (home), vivien de la cria de cavalls i eren governats per un kniaz príncep-sacerdot (n'hi hagué fins a 26 independents) i vivien en pauli (colònies) de casetes amb finestres, o bé en iurtes disperses a l'hivern i en cabanes còniques a l'estiu d'escorça, semblants a les dels khantis. Eren també grans pescadors amb xarxes, fletxes i arpons, a l'hivern caçaven rens i ossos amb gossos. Eren transhumants i consideraven l'os una divinitat enviada per déu per castigar els homes, i qui el matava era un heroi.
Vestien el sup (camisa llarga de pells de ren o de cotó), amb egva-kas (cinturó de cuir), caçaven animals de pells, i per això anomenaven la moneda lin (pell d'esquirol), perquè amb elles pagaven els impostos. També es tatuaven mans, braços i cames amb fletxes, arcs, quadrats, triangles i arabescs. Tallaven els símbols en els arbres per donar-se a conèixer, i amb ells signaven els documents.

## Religió

Creien en kul, gran esperit maligne, i en ianij-torum, gran esperit bo, al qual fan fetitxes i ofrenes de pell i argent. També creien en els menkvi, esperits del bosc, i els xamans n'eren intermediaris. Les ofrenes són un tresor i constitueixen el patrimoni del clan, de manera que els petits temples esdevenen caixes d'estalvis saquejades sovint per russos i komis. Creien que l'home té cos, ànima i ombra (is). L'ànima es reencarnava i la is marxava cap al regne de kul-odyr, al fons de l'As, on no hi ha llum i fa el mateix treball que feia en vida. Després esdevenia insecte i desapareixia. El numi-torum era un bon esperit i feien sepultures amb objectes. Es dividien en clans exogàmics, i aquests en fratries, vinculats al territori. Com els khantis, creien que tots els clans provenen d'ocells o animals, insectes o plantes. Per això no poden matar o menjar-se la planta o animal de la qual poden ser descendents.

## Enllaços externs

* Els Mansis
* Primera visita de Gabor Szekel als mansis Arxivat 2009-02-26 a Wayback Machine.
* Segona visita de Gabor Szekely als mansis Arxivat 2009-02-26 a Wayback Machine.
# Alexandre (general)

Alexandre (en llatí Alexander, en grec antic Ἀλέξανδρος) fou un general macedoni, comandant de la cavalleria d'Antígon Dosó en la guerra contra Cleòmenes III d'Esparta, segons diu Polibi.
Va lluitar contra Filopemen, llavors un jove, que amb la seva prudència i valor va obligar a Alexandre a signar un acord desavantatjós a la batalla de Sel·làsia. Segurament aquest Alexandre va ser al que Antígon va nomenar guardià del jove Filip, fill de Demetri II de Macedònia. Filip, més tard, el va enviar com a ambaixador a Tebes per perseguir Megalees. Polibi també diu que sempre va manifestar un gran respecte i lleialtat pel rei.

## Referències

* ↑ Alexander a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 112
Viccionari
# Choerodon oligacanthus

Choerodon oligacanthus és una espècie de peix de la família dels làbrids i de l'ordre dels perciformes.
Els adults poden assolir els 28,2 cm de longitud total. Es troba a Singapur, Borneo, Cèlebes, les Filipines i Nova Caledònia.

## Referències

* 1 2 FishBase (anglès)
# Mazhilis

El Mazhilis (kazakh: Мәжіліс, Mäjilis; lit. ‘Assemblea’) és la cambra baixa del Parlament bicameral del Kazakhstan, encara que popularment hom s'hi refereix com «el Parlament». La cambra alta del Parlament és el Senat del Kazakhstan. Té 107 escons (98+9). Els diputats són triats per a mandats de cinc anys.

## Referències

* ↑ «el Kazakhstan». ésAdir. 3Cat. [Consulta: 13 novembre 2024].
* ↑ «Официальный сайт Парламента Республики Казахстан».
# Període Yamato

El període yamato (yamato-jidai) pertany a la història de l'antic Japó, de forma que la cort imperial es trobava en l'actual prefectura de Nara, llavors coneguda com a província Yamato. Tradicionalment, la cronologia se situa entre el 250 i el 710 dC, dividits en dos períodes: 250-538, període Kofun i 538-710 període Asuka. La derrota de Yamato en la batalla de Baekgang contra els xinesos de la dinastia Tang va forçar a la retirada japonesa de Corea i ha suposat la derrota més important del Japó premodern.

## Referències

* ↑ Grant, R.C.. Battle at Sea: 3000 years of naval warfare (en anglès). Dorling Kindersley Ltd, 2010, p. 54. ISBN 140533505X.
# Kim Dong-moon

Kim Dong-moon (en hangul: 김동문; en hanja: 金東文) (Gokseong, Corea del Sud 1975) és un jugador de bàdminton sud-coreà, ja retirat, guanyador de tres medalles olímpiques.

## Biografia

Va néixer el 22 de setembre de 1975 a la ciutat de Gokseong, població situada a la província de Jeollanam-do. Està casat amb la jugadora de bàdminton i medallista olímpica Ra Kyung-min.

## Carrera esportiva

Especialista en la modalitat de dobles, va participar als 20 anys en els Jocs Olímpics d'Estiu de 1996 realitzats a Atlanta (Estats Units), on va aconseguir guanyar la medalla d'or en la prova de dobles mixts al costat de Gil Young-ah, i també participà en la prova de dobles masculins fent parella amb Yu Yong-Seong, on només pogueren finalitzar dissetens. En els Jocs Olímpics d'Estiu de 2000 realitzats a Sydney (Austràlia) fou cinquè en la prova de dobles mixts al costat de la seva esposa i guanyà la medalla de bronze en la prova de dobles masculins al costat de Ha Tae-kwon. En els Jocs Olímpics d'Estiu de 2004 realitzats a Atenes (Grècia) va aconseguir la medalla d'or al costat de Tae-kwon en la competició de dobles masculina i tornà a ser cinquè en la prova de dobles mixts, aconseguint un nou diploma olímpic.
Al llarg de la seva carrera ha guanyat sis medalles en el Campionat del Món de bàdminton, entre elles tres medalles d'or; sis medalles d'or als Campionats d'Àsia i dues medalles també d'or als Jocs Asiàtics.
# Urartu Fowtbolayin Akowm

El Urartu FA (o Urartu Fowtbolayin Akowm, en armeni: Բանանց Ֆուտբոլային Ակումբ), és un club armeni de futbol de la ciutat d'Erevan.

## Història

El club va ser fundat el 20 de gener de 1992 a la ciutat d'Abovian, amb el nom de Banants Kotayk. El 1995 es fusionà amb el Kotayk Abovyan, desfent-se el 2001, any en què es traslladà a Erevan. El 2003 es fusionà amb l'Spartak Yerevan, esdevenint aquest club en el segon equip del Banants.

## Palmarès
### Premier liga (2)

    2013-14, 2022-23

### Copa armènia de futbol (2)

    1992, 2007

## Futbolistes destacats

* Ararat Arakelyan
* Razmik Grigoryan
* Ara Hakobyan
* Aram Hakobyan
* Samvel Melkonyan
* Rafael Nazaryan
* Yegishe Melikyan
* Gevorg Ghazaryan
* Vahe Tadevosyan
* Aram Voskanyan
* Arthur Voskanyan
* Tigran Yesayan
* Eugene Ssepuuya
* Oleksandr Kútxer
* Dmytro Vorobeyev
* Yevgeni Matyugin
* Marko Markov
* Plamen Krumov

## Referències

* ↑ History of Football Club Banants Arxivat 2018-10-08 a Wayback Machine., de fcbanants.com, recuperat 1 maig 2009

## Enllaços externs

* Banants a EUFO.DE Arxivat 2007-09-26 a Wayback Machine.
* Urartu a National Football Teams.com
* Banants a Football-Lineups.com
# Alexandre el Gran (pel·lícula)

Alexandre el Gran (títol original en anglès Alexander the Great) és una producció hispano-estatunidenca de 1956, dirigida per Robert Rossen. Protagonitzada per Richard Burton. Ha estat doblada al català.

## Argument

Alexandre (336-323 aC) va néixer i créixer a Macedònia on aprèn l'ofici de rei; va tenir com a preceptor Aristòtil i el seu llibre de capçalera va ser la Ilíada, d'Homer. Pensa que és descendent d'Aquil·les. Participa en la batalla de Queronea (338 aC). Als vint anys va succeir el seu pare com a rei de Macedònia i va ser un general excepcional, capaç de conduir immensos exèrcits. Les seves victòries nombroses i brillants li van permetre crear un gran imperi que s'estenia des de Grècia fins a l'Índia. Però, traït per les seves passions i pels seus homes, el que va voler ser l'igual dels déus va córrer tant cap a la seva caiguda com cap a la seva glòria.

## Repartiment

* Richard Burton - Alexandre
* Fredric March - Filip II
* Claire Bloom - Barsine
* Danielle Darrieux - Olimpia
* Barry Jones - Aristòtil
* Harry Andrews - Darío
* Stanley Baker - Átalo
* Niall MacGinnis - Parmenió
* Peter Cushing - Memnón de Rodes
* Michael Hordern – Demóstenes
* Marisa de Leza - Eurídice
* Gustavo Rojo - Clito el Negre
* Rubén Rojo - Filotas
* Peter Wyngarde - Pausanias d'Orestis
* Helmut Dantine - Nectenabus
* William Squire - Esquines
* Friedrich von Ledebur - Antípatre de Macedonia
* Virgilio Teixeira – Tolomeu
* Teresa del Río - Roxana
* Julio Peña - Arsites
* José Nieto - Espitrídates

## Premis

* Premi Directors Guild of America 1957: a Robert Rossen, pel seu destacat treball com a director de cinema

## Localitzacions de rodatge en exteriors

Rodada a El Molar (Madrid), Manzanares el Real (Madrid), Màlaga, Rascafría (Madrid).

## Referències

* ↑ filmaffinity. Alexander the Great (en anglès). filmaffinity.
* ↑ Alexandre el Gran a esadir.cat
* ↑ amg. Alexander the Great (en anglès). amg.

## Bibliografia

* Aguilar, Carlos. Ediciones Cátedra, Madrid. Guía del Video - Cine, 1986. ISBN 84-376-0615-2.
# Etheostoma nigripinne

Etheostoma nigripinne és una espècie de peix de la família dels pèrcids i de l'ordre dels perciformes.
Els adults poden atènyer uns 8,8 cm de longitud. És endèmic de Tennessee, Alabama i Mississipi (Nord-amèrica).

## Referències

* 1 2 3 4 Torres, Armi G.; Bailly, Nicolas. «Etheostoma nigripinne Braasch & Mayden, 1985 Blackfin darter» (en anglès). Fishbase. [Consulta: 2 març 2020].
# Magdalena Gueorguieva

Magdalena Gueorguieva (búlgar: Магдалена Стоянова Георгиева) (Brestovitsa, 7 de desembre de 1962) és una remadora búlgara, ja retirada, que va competir durant la dècada de 1980.
El 1988 va prendre part en els Jocs Olímpics d'Estiu de Seül, on va guanyar la medalla de bronze en la prova de scull individual del programa de rem.
En el seu palmarès també destaquen cinc medalles al Campionat del món de rem, una d'or, una de plata i tres de bronze, entre les edicions de 1985 i 1989

## Referències

* ↑ «Olympedia – Magdalena Georgieva». [Consulta: 15 agost 2023].
* ↑ «World Rowing - Magdalena GEORGIEVA» (en anglès). [Consulta: 15 agost 2023].
# Pescenni Níger

Gai Pescenni Níger (en llatí Caius Pescennius Niger) va ser un emperador romà.
Era descendent d'una respectable família de rang eqüestre que va obtenir distinció a la ciutat d'Aquinum. La Historia Augusta dona referències imprecises sobre ell, i el fa nascut a Aquinum. El seu pare es deia Anni Fusc (Annius Fuscus) i la seva mare Lampídia. Va servir com a centurió i va passar per altres graus militars sempre amb distinció i sota Marc Aureli i el seu fill va arribar als més alts rangs. Va ser cònsol i comandant dels exèrcits de Síria.
A la mort de Còmmode les tropes de Síria el van proclamar emperador (193, l'any dels cinc emperadors). Aviat se li van unir els exèrcits d'Egipte i Àsia Menor. Encara que el seu rival Septimi Sever va aconseguir el poder a Roma, el senat era partidari de Níger. L'aliança de Clodi Albí i Sever va fer difícil la seva situació.
Era a Antioquia de Cilícia quan va rebre informació de què Sever avançava cap a l'est. Llavors va avançar cap a Grècia i va ocupar Tràcia i el nord de Grècia i va deixar una forta guarnició a Bizanci i altres ciutats. Va fortificar les muntanyes del Taure i simultàniament va oferir negociacions amb l'oferta de divisió de l'imperi.
La primera gran batalla la va lliurar el seu llegat Emilià contra l'exèrcit de Sever prop de Cízic. Emilià va ser derrotat i va morir. Una segona batalla prop de Nicea a Bitínia, dirigida personalment per Níger contra Tiberi Claudi Càndid, també va acabar amb la seva derrota. La tercera batalla es va lliurar al golf d'Issos (Issus) prop de les Portes Cilícies, on va ser decisivament derrotat perdent vint mil homes, i perdent seguidament la seva capital, Antioquia.
Níger va fugir cap a l'Eufrates, però va ser capturat i executat l'any 194. La seva dona, els seus fills i tota la seva família va compartir la seva sort i van confiscar tots els seus béns. Li van tallar el cap i el van enviar a Bizanci, que encara resistia contra Sever. Exhibit el seu cap als assetjats, es van rendir. Sever, quan va arribar a Síria, va dictar una damnatio memoriae contra Níger, per esborrar tots els records sobre ell.
Dió Cassi diu que no era ni un bon ni un mal home, ni mereixia molt d'elogi ni molta crítica. Diu també que era de cos alt i musculat, i elegant en els moviments, i dotat d'una veu forta i clara que podia sentir tot l'exèrcit en les seves arengues. El seu nom Níger derivava sembla del color fosc de la seva pell. Espartià diu que va ser molt popular entre la tropa per la seva imparcialitat i el seu exemple de frugalitat. Sever Aurelià l'havia convençut de revoltar-se, les filles del qual havien estat promeses als fills de Níger, quan el mateix Níger no era partidari de proclamar-se emperador.

## Referències

* ↑ (anglès) Pat Southern, The Roman Army: A Social and Institutional History, p.318
* ↑ Smith, William (editor). Dictionary of Greek and Roman biography and mythology. Vol. II. Londres: Taylor and Walton, 1846, p. 1201-1202.
# Baik Myung-sun

Baik Myung-sun (Gwangju, 12 de febrer de 1956) és una ex-jugadora de voleibol sud-coreana que va competir durant les dècades de 1970 i 1980.
El 1976 va prendre part en els Jocs Olímpics de Mont-real, on va guanyar la medalla de bronze en la competició de voleibol. En el seu palmarès també destaca la medalla de bronze als Jocs Asiàtics de 1978.

## Referències

* ↑ «Baek Myeong-Seon Olympic Results». sports-reference.com. Arxivat de l'original el 17 d'abril 2020. [Consulta: 25 setembre 2019].
# Mirzə Fətəli Axundov

Mirzə Fətəli Axundov (rus: Мирза́ Фатали́ Аху́ндов, Mirzà Fatalí Akhúndov) també conegut com a Mirza Fath-Ali Akhundzade (persa: میرزا فتحعلی آخوندزاده) (Shaki, 12 de juliol de 1812 - Tbilisi, 10 de març de 1878) fou el primer escriptor de peces de teatre originals en llengua àzeri.
Entre la seva producció destaquen sis obres de teatre, totes elles comèdies:
* Hekayəti Müsyö Jordan Həkimi-Nəbatat və Dərviş Məstəli Şah Cadükuni Məşhur (1850)
* Sərgüzəşti-vəziri-xani-Lənkəran (1850)
* Hekayəti Xırsi-Quldurbasan (1851)
* Sərgüzəşti Mərdi-Xəsis (Hacı Qara) (1852)
* Mürafiə vəkillərinin hekayəti (1855)

## Bibliografia

* H. Algar, “Akundzada,” Encyclopædia Iranica, I/7, pp. 735-740; una versió actualitzada es troba disponible en línia a http://www.iranicaonline.org/articles/akundzada-playwright (consultat el 6 de juliol de 2016).
# Francisco Gan

Francisco José Gan Pampols (Figueres, Alt Empordà, 25 d'abril de 1958) és un militar i alpinista català, actual cap de la Caserna General Terrestre d'Alta Disponibilitat (CGTAD), càrrec que ocupa el buit deixat pel Capità general de València.
Ingressà com a cadet a l'Acadèmia General Militar en 1975 i en 1980 assolí el grau de tinent. Alhora és llicenciat en Ciències Polítiques i Sociologia, diplomat en tropes de Muntanya i Estat Major, i especialista en carros de combat. Fins al seu ascens a coronel fou destinat a la Brigada de Caçadors de Muntanya XLII.
Destacat alpinista, ha estat el tercer home en completar tres expedicions polars: Pol Sud geogràfic (Antàrtida), Travessia de Lapònia-Cap Nord (Finlàndia i Noruega) i Pol Nord geogràfic (sortida des de la costa de Sibèria - Rússia). A més ha fet els pics de l'Everest, Aconcagua, el Kilimanjaro i el Nanga Parbat. En 1999 va estar un dels protagonistes del programa "Al filo de lo imposible" de TVE.
Alhora, ha estat cap d'instructors de simulació i maniobres de l'OTAN; cap d'operacions a Bòsnia Hercegovina de l'ONU i l'OTAN en 1995-1996; cap d'Estat Major Operatiu de Brigada Multinacional Oest a Kosovo (KFOR) en 2000-2001 i cap de l'equip de Reconstrucció Provincial de Qala-e Naw a l'Afganistan en 2007. En desembre de 2009 fou ascendit a general de brigada i nomenat director de l'Acadèmia General Militar Va deixar el càrrec en 2013 quan fou nomenat director del Centre d'Intel·ligència de les Forces Armades (CIFAS). El maig de 2017 fou nomenat director de Caserna General Terrestre d'Alta Disponibilitat amb seu a València.

## Referències

* ↑ Un empordanès, al nucli dur de la intel·ligència militar espanyola, Nació Digital, 20 de febrer de 2013
* ↑ Curro Gan. Un general con espíritu de aventura, desnivel,com, 18 de gener de 2010
* ↑ TVE emitirá un especial sobre la aventura de 'Al filo de lo imposible' en el Polo Norte, El País, 12 de maig de 1999
* ↑ FRANCISCO JOSÉ GAN PAMPOLS, portal de la transparència
* ↑ Relevo en la academia militar de Zaragoza. El general Gregorio y Monmeneu sustituye como director al general Gan Pampols, que se va al centro de inteligencia militar, El Confidencial Digital, 11 de febrer de 2013
* ↑ El general Gan Pampols asume la dirección del Centro de Inteligencia Militar, eldiario.es, 21 de maig de 2013
* ↑ El teniente general Francisco José Gan toma posesión de la Jefatura del Cuartel General Terrestre de Alta Disponibilidad, 20 de maig de 2017
# Formiguera gran

La formiguera gran (Phengaris arion) és una espècie de lepidòpter papilionoïdeu de la família dels licènids (Lycaenidae).

## Distribució

La seva àrea de distribució abasta des del centre i nord d'Espanya, a través d'Europa i Àsia, fins al Japó. A la península Ibèrica es troba al nord i a zones del sistema Ibèric.

## Descripció

* Phengaris arion ♂
* Phengaris arion ♂ △

## Hàbitat

Viu en prats i clars de bosc, tant humits com secs. L'eruga s'alimenta en els seus estadis inicials de Thymus o Origanum vulgare; posteriorment, l'eruga abandona la planta nutrícia i és recollida per formigues (Myrmica sabuleti o Myrmica scabrinodis), que la porten al niu on acabarà el seu creixement alimentant-se de larves i pupes de les formigues.

## Període de vol

Vola en una generació a l'any, entre juny i agost.

## Referències

* ↑ «Noms de papallones | TERMCAT». [Consulta: 24 novembre 2024].
* 1 2 3 Tolman, Tom; Lewington, Richard. Mariposas de España y Europa (en castellà). Lynx, 2011. ISBN 978-84-96553-84-2.
* 1 2 3 «Maculinea arion» (en anglès). Bases ecológicas preliminares para la conservación de las especies de interés comunitario en España: invertebrados. HELENA ROMO, ENRIQUE GARCÍA-BARROS, JOSÉ MARTÍN CANO, JOSEP YLLA, MIGUEL LÓPEZ MUNGUIRA. 2012.. Arxivat de l'original el 2016-03-03. [Consulta: 29 agost 2015].
* ↑ «Phengaris arion» (en anglès). IUCN Red List. Gimenez Dixon, M. 1996. [Consulta: 29 agost 2015].

## Enllaços externs

* UK Butterflies (anglès).
* Asturnatura (castellà).
# Església de Sant Antoni

«Església de Sant Antoni» té aquests significats:
* Països Catalans:
** Sant Antoni de Cervera, convent-església de Cervera fundat per l'ordre dels antonians
** Sant Antoni de la Grella, església a Sispony (parròquia de la Massana, Andorra)
** Sant Antoni de la Rua, església romànica del poble de la Rua (Abella de la Conca, Pallars Jussà)
** Sant Antoni de Susterris, església romànica de l'orde hospitalera a Talarn (Pallars Jussà)
** Sant Antoni de Maó, ermita medieval de Maó, Menorca
** Sant Antoni d'Aramunt, capella romànica del poble d'Aramunt (Conca de Dalt, Pallars Jussà)
** Sant Antoni de la Cerulla, ermita de la Cerulla (municipi de Viacamp i Lliterà, Ribagorça, Aragó)
** Sant Antoni de la Salvetat, edifici religiós al municipi de Jafre (Baix Empordà)
** Sant Antoni de Pàdua de les Torres, capella de Les Torres (Sant Quirze Safaja)
** Sant Antoni de Pàdua dels Escolapis de Moià, església de Moià
** Ermita de Sant Antoni, diversos indrets
** Església de Sant Antoni Abat (Vilanova i la Geltrú), edifici del Garraf
** Església de Sant Antoni Abat de Barcelona
** Església de Sant Antoni de Calonge
** Església de Sant Antoni Abat de Rafelbunyol
** Església de Sant Antoni de Pàdua (Ulldecona)
** Església de Sant Antoni de Pàdua (la Font d'en Fargues), a Barcelona
** Església de Sant Antoni d'Uialfàs, església parroquial de la Pobla d'Uialfàs (Mallorca)
** Santuari de Sant Antoni de Pàdua, diversos santuaris amb aquest nom
* Resta del món:
** Basílica de Sant Antoni de Pàdua, temple de la ciutat italiana de Pàdua
** Sant Antoni de Pàdua d'Istanbul, catedral més gran de l'Església Catòlica Romana a Istanbul, Turquia
# Scarus frenatus

Scarus frenatus és una espècie de peix de la família dels escàrids i de l'ordre dels perciformes.
Poden assolir fins a 47 cm de longitud total. Es troba des del Mar Roig fins a les Illes de la Línia, el sud del Japó i Austràlia Occidental. Absent de les Hawaii.

## Referències

* ↑ Lacepède, B. G. E. 1802. Histoire naturelle des poissons. Hist. Nat. Poiss. v. 4: i-xliv + 1-728, Pl. 1-16.
* 1 2 FishBase (anglès)
# Bratan Tzenov

Bratan Tzenov (Lukovit, 7 de gener de 1964) és un lluitador búlgar, ja retirat, especialista en lluita grecoromana, que va competir durant les dècades de 1980 i 1990.
Durant la seva carrera esportiva va prendre part en tres edicions dels Jocs Olímpics d'Estiu, el 1988, 1992 i 1996. El 1988, a Seül, va guanyar la medalla de bronze en la competició del pes minimosca del programa de lluita grecoromana. El 1992, a Barcelona, fou cinquè en la competició del pes mosca del programa de lluita grecoromana. El 1996, a Atlanta, quedà eliminat en sèries del pes minimosca.
En el seu palmarès també destaquen una medalla d'or, dues de plata i dues de bronze al Campionat del món de lluita i tres d'or, tres de plata i una de bronze al Campionat d'Europa de lluita.

## Referències

* ↑ «Olympedia – Bratan Tsenov». [Consulta: 6 agost 2021].
* ↑ «International Wrestling Database». [Consulta: 6 agost 2021].
# Sinagoga Monte Sinaí

La Sinagoga Monte Sinaí és la sinagoga de la comunitat jueva de Ciutat de Mèxic, situada en el centre històric de la ciutat de Mèxic. La sinagoga Monte Sinaí és la primera congregació independent amb un estil liberal similar al judaisme reformista o al judaisme conservador i és considerada la primera sinagoga asquenazita de Mèxic.
La comunitat està formada principalment per immigrants jueus, que van arribar des de diferents parts del món, i Mèxic va esdevenir la seva llar. Després de 1918, un nombrós grup de jueus d'Europa oriental, principalment de Polònia, es van instal·lar allà, juntament amb els jueus sefardites provinents d'Alep. La comunitat va obrir el primer centre jueu en 1918.

## Referències

* ↑ www.sinagogajustosierra/
* ↑ www.enlacejudio.com/